Εκθεση της Επιτροπης προς το Συμβουλιο και το Ευρωπαϊκο Κοινοβουλιο - Τρίτη ετήσια έκθεση της Ευρωπαϊκής Επιτροπής σχετικά με την Ειδική Διοικητική Περιφέρεια του Χονγκ Κονγκ

1. Εισαγωγή

2. Εφαρμογή της αρχής "μια χώρα, δυο συστήματα"

3. Θεσμική ανάπτυξη, αξιοπιστία και δημοκρατία.

4. Εξελίξεις στο νομοθετικό τομέα.

5. Εξελιξεις στον τομεα των βασικών δικαιωμάτων και ελευθεριών

6. Η οικονομία

7. Η ΕΔΠ του Χονγκ Κονγκ ως διεθνής εμπορικός εταίρος

8. Σχέσεις μεταξύ της Ευρωπαϊκής Ένωσης και του Χονγκ Κονγκ.

9. Συμπεράσματα.

ΧΟΝΓΚ ΚΟΝΓΚ: Ετήσια έκθεση 2000

1. εισαγωγη

Η Ευρωπαϊκή Ένωση εξακολουθεί να αποδίδει μεγάλη σημασία στις σχέσεις της με την Ειδική Διοικητική Περιφέρεια του Χονγκ Κονγκ (ΕΔΠΧΚ) της Λαϊκής Δημοκρατίας της Κίνας. Ως εκ τούτου, η Επιτροπή παρακολούθησε εκ του σύνεγγυς με αληθινό ενδιαφέρον τις εξελίξεις όσον αφορά την Ειδική Διοικητική Περιφέρεια του Χονγκ Κονγκ, εν γένει, και την εφαρμογή της αρχής "μία χώρα, δύο συστήματα", ειδικότερα.

Η νέα χιλιετία συμπίπτει με την δέκατη επέτειο της έγκρισης του θεμελιώδους νόμου της ΕΔΠΧΚ από τη Λαϊκή Δημοκρατία της Κίνας. Η ουσιαστική και πλήρης εφαρμογή του θεμελιώδους νόμου θα αποτελέσει τον ακρογωνιαίο λίθο για την εξασφάλιση διαρκούς κοινωνικής ειρήνης, οικονομικής ανάπτυξης και εκδημοκρατισμού στο Χονγκ Κονγκ.

Όπως και οι δύο προηγούμενες εκθέσεις της Επιτροπής [1], η παρούσα έκθεση αποσκοπεί στην αξιολόγηση της προόδου που έχει επιτευχθεί όσον αφορά την ανάπτυξη της ΕΔΠ του Χονγκ Κονγκ και των σχέσεών της με την Ευρωπαϊκή Ένωση.

[1] COM (98)796 τελικό και COM (00) 294 τελικό

2. εφαρμογη της αρχησ "μια χώρα, δυο συστηματα"

Τόσο η κεντρική κυβέρνηση της Κίνας όσο και η κυβέρνηση της ΕΔΠΧΚ εξακολουθούν να υπογραμμίζουν την έμφαση που αποδίδουν στην πλήρη προσήλωση στην αρχή "μία χώρα, δύο συστήματα."

Κατά το ετήσιο διάγγελμά του προς την Εθνική Λαϊκή Συνέλευση στο Πεκίνο, ο πρόεδρος Jiang Zemin επανέλαβε την προσήλωση της κυβέρνησης της Κίνας στην εν λόγω αρχή. Ωστόσο, οι παρατηρήσεις που διατυπώθηκαν από αξιωματούχους του Γραφείου Συνδέσμου της Κεντρικής Λαϊκής Κυβέρνησης του Χονγκ Κονγκ προκάλεσαν έντονη αντιπαράθεση σε τρεις περιπτώσεις κατά τη διάρκεια του έτους. Οι δύο περιπτώσεις αφορούσαν τα γεγονότα στην Ταϊβάν και η τρίτη τις σχέσεις μεταξύ της Κίνας και του Βατικανού.

Το πρώτο επεισόδιο προκλήθηκε τον Απρίλιο όταν ο αναπληρωτής διευθυντής του Γραφείου Συνδέσμου, κ.Wang Fengchao, δήλωσε ότι "τα μέσα μαζικής ενημέρωσης δεν πρέπει να αντιμετωπίζουν τις ομιλίες και τις απόψεις που υποστηρίζουν την ανεξαρτησία της Ταϊβάν ως συνήθεις ειδήσεις ούτε πρέπει να τις παρουσιάζουν ως συνήθεις περιπτώσεις παρουσίασης των απόψεων των διαφόρων μερών. Τα μέσα μαζικής ενημέρωσης του Χονγκ Κονγκ έχουν την ευθύνη της υπεράσπισης της ακεραιότητας και της κυριαρχίας της χώρας.' Η δήλωση αυτή προκάλεσε σοβαρές ανησυχίες και ασκήθηκε κριτική από την πλευρά τόσο των μέσων μαζικής ενημέρωσης όσο και της κυβέρνησης του Χονγκ Κονγκ. Η ασκούσα προσωρινά καθήκοντα του Επικεφαλής της Εκτελεστικής Εξουσίας, κ.Anson Chan προέβη σε δήλωση στην οποία επιβεβαιώνεται ότι η ελευθερία του τύπου "διασφαλίζεται από τον θεμελιώδη νόμο όπως και η ελευθερία του λόγου και των δημοσιεύσεων. Αυτό σημαίνει ότι τα μέσα μαζικής ενημέρωσης του Χονγκ Κονγκ είναι ελεύθερα να διατυπώνουν απόψεις και σχόλια για όλα τα θέματα επικαιρότητας, σύμφωνα με τη νομοθεσία του Χονγκ Κονγκ."

Στο τέλος Μαΐου, ο υπάλληλος του Γραφείου Συνδέσμου, He Zhiming, σχολιάζοντας τις εμπορικές συναλλαγές μεταξύ του Χονγκ Κονγκ και της Ταϊβάν, δήλωσε ότι ορισμένες "επιφανείς προσωπικότητες του επιχειρηματικού κόσμου της Ταϊβάν, αφενός, υποστήριξαν ανοιχτά στη νήσο την ανεξαρτησία της Ταϊβάν και, αφετέρου, αντλούσαν κέρδη από οικονομικές δραστηριότητες που είχαν αναλάβει στην ηπειρωτική χώρα. Η πρακτική αυτή δεν πρέπει να επιτρέπεται. Πιστεύω ότι όλοι εσείς, λαμβάνοντας υπόψη αυτές τις παρατηρήσεις, θα μπορείτε να προβείτε στην κατάλληλη επιλογή εμπορικών εταίρων από την Ταϊβάν." Οι παρατηρήσεις αυτές προκάλεσαν έντονη ανησυχία εντός και εκτός του Χονγκ Κονγκ. Ο Επικεφαλής της Εκτελεστικής Εξουσίας, κ. Tung Chee-hwa ήρθε άμεσα σε επαφή με τον διευθυντή του Γραφείου Συνδέσμου, κ. Jiang Enzhu, ο οποίος του διαβεβαίωσε ότι το Γραφείο θα εξακολουθήσει να λειτουργεί σύμφωνα με τον θεμελιώδη νόμο και δεν θα παρεμβαίνει στις εμπορικές δραστηριότητες στο Χονγκ Κονγκ. Η Γενική Γραμματέας, κ.Anson Chan, τόνισε επίσης ότι η κυβέρνηση της ΕΔΠ φροντίζει πάντα για το διαχωρισμό των εμπορικών και επιχειρηματικών θεμάτων από πολιτικές σκοπιμότητες.

Μετά την αναγγελία του Βατικανού για την ανακήρυξη 87 κινέζων μαρτύρων και 33 αλλοδαπών ιεραποστόλων σε αγίους, την 1η Οκτωβρίου (εθνική εορτή της Κίνας), ο επίσκοπος Joseph Zen Ze-Kiun απεκάλυψε ότι, στις 18 Σεπτεμβρίου, το Γραφείο Συνδέσμου ζήτησε από την καθολική επισκοπή του Χονγκ Κονγκ να μην δοθεί ιδιαίτερη επισημότητα στις σχετικές τελετές. Η παρέμβαση αυτή προκάλεσε ανησυχία όσον αφορά την ελευθερία της θρησκείας. Ο υφυπουργός Εσωτερικών, κ.Lam Woon-kwong, αντέδρασε δηλώνοντας ότι "είναι σαφές ότι η ελευθερία της θρησκείας προστατεύεται από τον θεμελιώδη νόμο."

Στο πλαίσιο της αρχής "μία χώρα, δύο συστήματα" και αντίθετα με τη συνεχιζόμενη χρήση της θανατικής ποινής στην Κίνα, αξίζει να σημειωθεί ότι από τη δεκαετία του εξήντα δεν έχει εκτελεσθεί καμία θανατική ποινή στο Χονγκ Κονγκ και ότι η θανατική ποινή καταργήθηκε επισήμως το 1993.

3. θεσμικη αναπτυξη, αξιοπιστια και δημοκρατια.

- Θεσμικές εξελίξεις

Η συζήτηση για τη θεσμική ανάπτυξη στο Χονγκ Κονγκ διεξάγεται με εντονότερο ρυθμό από τις αρχές του έτους. Η συζήτηση αυτή επικεντρώθηκε στο χρονοδιάγραμμα για την καθιέρωση της καθολικής ψηφοφορίας για την εκλογή όλων των μελών του Νομοθετικού Συμβουλίου (ΝΣ) και του Επικεφαλής της Εκτελεστικής Εξουσίας καθώς και στις σχέσεις μεταξύ της εκτελεστικής εξουσίας και του ΝΣ, με στόχο την αύξηση της διαφάνειας και την εδραίωση της δημοκρατίας.

Το ΝΣ διαδραμάτισε ενεργό ρόλο καθ' όλη τη διάρκεια του έτους με την έγκριση πολλών προτάσεων που προάγουν τη δημοκρατία και τη διαφάνεια στη διακυβέρνηση της ΕΔΠ του Χονγκ Κονγκ. Στις 12 Ιανουαρίου, ενέκρινε πρόταση για πολιτικές μεταρρυθμίσεις με την οποία ζήτησε από την κυβέρνηση να θέσει σε δημόσια συζήτηση τη σχέση μεταξύ της νομοθετικής και της εκτελεστικής εξουσίας καθώς και το θέμα της δημοκρατικής εκλογής των μελών του Νομοθετικού Συμβουλίου και του Επικεφαλής της Εκτελεστικής Εξουσίας με καθολική ψηφοφορία.

Στις 14 Ιουνίου, το ΝΣ ψήφισε πρόταση για την "Ανάπτυξη του πολιτικού συστήματος της ΕΔΠΧΚ" στην οποία καλεί την κυβέρνηση να εξετάσει την "Έκθεση που συνέταξε για το πολιτικό σύστημα της ΕΔΠΧΚ." Η έκθεση αυτή εξέτασε το συνταγματικό καθεστώς πολλών χωρών και κατέληξε σε ορισμένες συστάσεις, μεταξύ άλλων, την επανεξέταση του ρόλου και του διορισμού των μελών του Εκτελεστικού Συμβουλίου, των κανόνων συλλογικής ευθύνης και εμπιστευτικότητας καθώς και τις σχέσεις τους με τους γραμματείς του Γραφείου. Η έκθεση αυτή πρότεινε επίσης την καθιέρωση συστήματος διορισμού των ανωτέρων υπαλλήλων βάσει πολιτικών συμβάσεων, πριν από τη δεύτερη εντολή του Επικεφαλής της Εκτελεστικής Εξουσίας καθώς και συστήματος κυρώσεων ή ανάκλησης για τους ανώτερους υπαλλήλους.

Σε ομιλία που εκφώνησε στις 5 Ιουλίου, ο Επικεφαλής της Εκτελεστικής Εξουσίας δήλωσε ότι το Χονγκ Κονγκ "χρειάζεται ένα περισσότερο αξιόπιστο υπουργικό σύστημα". Επίσης, ο Επικεφαλής της Εκτελεστικής Εξουσίας επεσήμανε αυτή την ανάγκη στο πολιτικό διάγγελμα της 11ης Οκτωβρίου, δηλώνοντας ότι "το προηγούμενο Νομοθετικό Συμβούλιο και η κοινότητα έχουν διατυπώσει την άποψη ότι, δεδομένου ότι οι ανώτεροι υπάλληλοι συμμετέχουν στη χάραξη πολιτικής και διαδραματίζουν καθοριστικό ρόλο στις δημόσιες υποθέσεις, θα πρέπει να θεωρούνται υπόλογοι για το αποτέλεσμα των πολιτικών τους". Ο Επικεφαλής της Εκτελεστικής Εξουσίας συμφώνησε ότι "η κυβέρνηση της ΕΔΠ πρέπει να λάβει σοβαρά υπόψη τις ανησυχίες που εξέφρασε το ΝΣ, να προβεί σε ενδελεχή επανεξέταση και να τελειοποιήσει το σύστημα λογοδοσίας που εφαρμόζεται στους ανωτέρους υπαλλήλους και γραμματείς καθώς και στα διευθυντικά στελέχη ".

Ο Επικεφαλής της Εκτελεστικής Εξουσίας ανήγγειλε, επίσης, ότι η κυβέρνηση προτίθεται να προβεί στην εξέταση μέσων ενίσχυσης του υπάρχοντος μηχανισμού επικοινωνίας με το ΝΣ, κατά τρόπον ώστε οι εκτελεστικές αρχές να κατανοούν πλήρως τις απόψεις του ΝΣ και να είναι σε καλύτερη θέση να εξασφαλίσουν την υποστήριξή του όσον αφορά τις διατυπωθείσες πολιτικές και τα νομοσχέδια που υποβάλλονται προς έγκριση.

- Βουλευτικές εκλογές

Οι δεύτερες βουλευτικές εκλογές μετά τη μεταβίβαση της εξουσίας πραγματοποιήθηκαν στις 10 Σεπτεμβρίου 2000. Σύμφωνα με τον θεμελιώδη νόμο, ο αριθμός των μελών που εκλέγονται άμεσα στις γεωγραφικές εκλογικές περιφέρειες αυξήθηκε από 20 σε 24, ενώ ο αριθμός των εκλεγμένων από εκλογική επιτροπή μειώθηκε από δέκα σε έξι. Οι υπόλοιπες 30 έδρες εκλέγονται μέσω λειτουργικών περιφερειών.

Οι εκλογές διεξήχθησαν με τρόπο ελεύθερο και αδιάβλητο. Το ποσοστό συμμετοχής μειώθηκε σε σχέση με τις βουλευτικές εκλογές του 1998 αλλά παρέμεινε υψηλότερο από το 1991 και το 1995. Το Δημοκρατικό Κόμμα απώλεσε μία έδρα ενώ ο Δημοκρατικός Συνασπισμός για την Ανόρθωση του Χονγκ Κονγκ (Democratic Alliance for the Betterment of Hong Kong (DAB)) κέρδισε μία έδρα σε σχέση με το 1998. Τέσσερα πέμπτα (48 από 60) των νεοεκλεγέντων μελών ήταν ήδη μέλη του προηγούμενου νομοθετικού συμβουλίου, αντικατοπτρίζοντας με αυτόν τον τρόπο τη διατήρηση της σταθερότητας.

Στις 10 Δεκεμβρίου, διεξήχθησαν συμπληρωματικές εκλογές στη γεωγραφική εκλογική περιφέρεια του Χονγκ Κονγκ μετά την παραίτηση του νομοθέτη του DAB κ. Gary Cheng, από το Νομοθετικό Συμβούλιο ως συνέπεια διαφορών σχετικά με εμπορική συμφωνία. Η κ.Audrey Eu (Ανεξάρτητη) κέρδισε σε αυτές τις εκλογές.

4. εξελιξεισ στο νομοθετικο τομεα.

- Διεθνείς σχέσεις.

Το Χονγκ Κονγκ εξακολουθεί να διαπραγματεύεται και να συνάπτει διεθνείς συμφωνίες στους τομείς που προβλέπονται στον θεμελιώδη νόμο. Επί παραδείγματι, το Χονγκ Κονγκ είναι ενεργό μέλος του ΠΟΕ και έχει υπογράψει συμφωνία τελωνειακής συνεργασίας με την Ευρωπαϊκή Κοινότητα. Το Χονγκ Κονγκ έχει υπογράψει, επίσης, συνθήκες με τον Καναδά, την Ελβετία και την Ομοσπονδιακή Δημοκρατία της Γερμανίας σχετικά με την επανεισδοχή στο Χονγκ Κονγκ πολιτών του Χονγκ Κονγκ που εισέρχονται σε αυτές τις χώρες παράνομα. Τον Μάιο του 2000, ένα ομοσπονδιακό εφετείο των ΗΠΑ επικύρωσε την ισχύ της συμφωνίας μεταξύ των κυβερνήσεων του Χονγκ Κονγκ και των ΗΠΑ όσον αφορά την παράδοση φυγάδων καταδίκων και συμφώνησαν για την έκδοση ενός καταζητούμενου φυγάδα στο Χονγκ Κονγκ.

- Συμφωνίες έκδοσης που έχουν συναφθεί μεταξύ του Χονγκ Κονγκ και της ηπειρωτικής Κίνας.

Η κυβέρνηση της ΕΔΠ του Χονγκ Κονγκ βρίσκεται στο στάδιο προετοιμασίας συμφωνιών για την έκδοση καταδίκων μεταξύ της ηπειρωτικής Κίνας και της ΕΔΠ. Η κυβέρνηση υπέβαλε σχετική έκθεση προόδου στο Νομοθετικό Συμβούλιο.

- Δικαίωμα διαμονής

Σύμφωνα με την ερμηνεία του θεμελιώδους νόμου από τη μόνιμη επιτροπή της Εθνικής Λαϊκής Συνέλευσης τον Ιούνιο του 1999, (βλέπε αναφορά στο ζήτημα του δικαιώματος διαμονής στην έκθεση της Επιτροπής του έτους 1999 COM(2000)294 τελικό στην ιστοσελίδα:http://europa.eu.int/comm/external_relations/hong_kong/doc/index.htm), τέθηκαν περιορισμοί σχετικά με τους όρους χορήγησης του δικαιώματος διαμονής στην ΕΔΠ. Σε απόφαση που εκδόθηκε στις 11 Δεκεμβρίου 2000, το εφετείο επιβεβαίωσε ότι απορρίφθηκε το αίτημα 5 196 ατόμων για χορήγηση άδειας παραμονής στην ΕΔΠ. Τα άτομα αυτά που κατοικούν ήδη στο Χονγκ Κονγκ είναι υποχρεωμένα να επιστρέψουν στην ηπειρωτική Κίνα προκειμένου να υποβάλουν αίτηση διαμονής στο Χονγκ Κονγκ ακολουθώντας την κανονική διαδικασία. Η κυβέρνηση του Χονγκ Κονγκ δεν προτίθεται να εφαρμόσει την τακτική του αναγκαστικού επαναπατρισμού. Ωστόσο, σε περίπτωση που τυχόν προσφυγή ενώπιον του εφετείου καταλήξει σε αρνητική απόφαση για τα άτομα που ζητούν άδεια διαμονής ενδέχεται να ληφθούν μέτρα για την εκτέλεση αυτής της απόφασης.

- Άρθρο 23 του θεμελιώδους νόμου

Σύμφωνα με το άρθρο 23 του θεμελιώδους νόμου, "η Ειδική Διοικητική Περιφέρεια είναι αρμόδια για την έκδοση νόμων που απαγορεύουν κάθε πράξη προδοσίας, αποσκίρτησης, στασιασμού ή ανατροπής κατά της κυβέρνησης της Λαϊκής Δημοκρατίας της Κίνας " Η κυβέρνηση του Χονγκ Κονγκ υποσχέθηκε να προβεί σε δημόσια διαβούλευση. Η κυβέρνηση της ΕΔΠ έχει μέχρι σήμερα ενεργήσει με σύνεση όσον αφορά το ευαίσθητο αυτό ζήτημα και οι σχετικές κρατικές υπηρεσίες (υπουργός Δικαιοσύνης και Υπηρεσία Ασφαλείας) βρίσκονται στο στάδιο κατάρτισης του σχετικού εγγράφου διαβουλεύσεων.

5. εξελιξεισ στον τομεα των βασικων δικαιωματων και ελευθεριων

Οι πολίτες του Χονγκ Κονγκ επαγρυπνούν για την προάσπιση των βασικών τους δικαιωμάτων και ελευθεριών, γεγονός που προκάλεσε πολλές συζητήσεις και διαβουλεύσεις κατά τη διάρκεια του τρέχοντος έτους. Οι εν λόγω συζητήσεις και διαβουλεύσεις διεξήχθησαν δημοσίως, τόσο στο πλαίσιο του Νομοθετικού Συμβουλίου όσο κατ των μέσων μαζικής ενημέρωσης και, ορισμένες φορές, συνοδεύονταν από δημόσιες εκδηλώσεις.

- Ελευθερία του τύπου.

Η ποιότητα του τύπου στο Χονγκ Κονγκ ποικίλλει σημαντικά αν και εξακολουθεί να υπάρχει πολυφωνία και ένας βαθμός διαφοροποίησης. Ως αποτέλεσμα του σκληρού ανταγωνισμού που επικρατεί, ορισμένα από τα μέσα μαζικής ενημέρωσης δίνουν μεγάλη έμφαση στη δημοσιογραφία της σκανδαλοθηρίας. Κατά το προηγούμενο έτος, απορρίφθηκαν οι προτάσεις που υπέβαλε η επιτροπή νομοθετικών μεταρρυθμίσεων για τη σύσταση Συμβουλίου Τύπου διορισμένου από την κυβέρνηση. Η Γενική Γραμματέας επανέλαβε το Νοέμβριο την προτίμησή της για την αυτοδιαχείριση των μέσων μαζικής ενημέρωσης.

Τον Ιούλιο, 13 εφημερίδες και δημοσιογραφικοί όμιλοι αποφάσισαν να δημιουργήσουν ανεξάρτητο Συμβούλιο Τύπου αποτελούμενο από βασικούς εκπροσώπους του κινεζικού και αγγλικού τύπου. Μεταξύ των μελών του Συμβουλίου συγκαταλέγονται η Ομοσπονδία Δημοσιογράφων, η Newspaper Executive Association και η Newspaper Society, που εκπροσωπεί τους ιδιοκτήτες. Η Ένωση Δημοσιογράφων του Χονγκ Κονγκ και ορισμένες εφημερίδες, όπως η 'Oriental Daily News' η 'Apple Daily', η 'Sun' και η 'Hong Kong Economic Journal' αρνήθηκαν τη συμμετοχή τους στο Συμβούλιο.

Μετά την αναδιοργάνωση της "South China Morning Post" και της επακόλουθης παραίτησης, το Νοέμβριο, του σεβαστού εκδότη της Κίνας, Willy Lam, το θέμα της αυτολογοκρισίας επανήλθε στο δημόσιο προσκήνιο. Ορισμένοι ραδιοτηλεοπτικοί σταθμοί αντέδρασαν σε πρόταση της Ραδιοτηλεοπτικής Αρχής για την επιβολή της υποχρέωσης στους παρουσιαστές και προγραμμάτων να δηλώνουν τα πολιτικά και επαγγελματικά τους ενδιαφέροντα. Οι εν λόγω σταθμοί ετάχθησαν υπέρ του δικαιώματος αυτοδιαχείρισης των παρουσιαστών και αντιπρότειναν την εφαρμογή εσωτερικού κώδικα δεοντολογίας.

Σε γενικές γραμμές, οι ζωηρές συζητήσεις και αντιπαραθέσεις αντικατοπτρίζουν το γεγονός ότι, μέχρι σήμερα, τα μέσα μαζικής ενημέρωσης της ΕΔΠΧΚ παραμένουν ανοιχτά, διαφοροποιημένα και ελεύθερα.

- Διάταγμα για τη δημόσια τάξη

Η κυβέρνηση της ΕΔΠΧΚ εξακολουθεί να επιτρέπει δημόσιες εκδηλώσεις για οικονομικά, πολιτικά και κοινωνικά ζητήματα. Ωστόσο, το δικαίωμα δημόσιων εκδηλώσεων που διέπεται από το διάταγμα για τη δημόσια τάξη του έτους 1997, αποτέλεσε επίσης αντικείμενο δημοσίων συζητήσεων. Η σύλληψη πολλών σπουδαστών που έλαβαν μέρος σε διαδηλώσεις, τον Απρίλιο και τον Ιούνιο, παραβαίνοντας την υποχρέωση προειδοποίησης της αστυνομίας, αποτέλεσε το έναυσμα των συζητήσεων. Αναγνωρίζοντας προφανώς το δημόσιο αίσθημα για το σχετικό θέμα, ο υπουργός Δικαιοσύνης αποφάσισε να μη διώξει ποινικώς τους σπουδαστές.

Πραγματοποιήθηκαν, επίσης, πολλές άλλες διαδηλώσεις κατά παράβαση των διατάξεων του διατάγματος για τη δημόσια τάξη στις οποίας συμμετείχαν μέλη του Νομοθετικού Συμβουλίου του Δημοκρατικού Κόμματος. Τα βασικά θέματα της διαμάχης αφορούσαν την ίδια την υποχρέωση της προειδοποίησης και τις προθεσμίες που έπρεπε να τηρηθούν, την αρχή που είχε την αρμοδιότητα να εγείρει αντιρρήσεις (μία ανεξάρτητη επιτροπή ή οι δικαστικές αρχές και όχι η αστυνομία), και τις κυρώσεις σε περίπτωση αθέτησης της υποχρέωσης προειδοποίησης της αστυνομίας.

Λαμβάνοντας υπόψη τη δημόσια ανησυχία, το Νομοθετικό Συμβούλιο εξέτασε, το Νοέμβριο, πρόταση που υπέβαλε η κυβέρνηση για τη διατήρηση του διατάγματος για τη δημόσια τάξη. Ωστόσο, η έγκριση αυτής της πρότασης καθυστέρησε ως τον Δεκέμβριο εξαιτίας της πίεσης που ασκήθηκε από τους νομοθέτες του Δημοκρατικού Κόμματος και του κοινού για την εκτενέστερη συζήτησή της. Στις 21 Δεκεμβρίου, μετά από συζήτηση που διήρκεσε πάνω από οκτώ ώρες, το Νομοθετικό Συμβούλιο ενέκρινε την πρόταση, διατηρώντας, κατ' αυτόν τον τρόπο, σε ισχύ το διάταγμα για τη δημόσια τάξη.

- Ακαδημαϊκή ελευθερία - υπόθεση Pollster

Κατά τη διάρκεια του θέρους, διάστημα κατά το οποίο η δημοτικότητα του Επικεφαλής της Εκτελεστικής Εξουσίας της ΕΔΠΧΚ Tung Che-hwa βρισκόταν σε χαμηλά επίπεδα, η διατήρηση της ακαδημαϊκής ελευθερίας του Χονγκ Κονγκ αποτέλεσε βασικό θέμα συζήτησης. Ο Δρ Robert Chung, επικεφαλής προγράμματος δημοσκόπησης της κοινής γνώμης στο πανεπιστήμιο του Χονγκ Κονγκ ισχυρίσθηκε ότι ο Επικεφαλής της Εκτελεστικής Εξουσίας του είχε στείλει σαφές μήνυμα "με ειδικό μεσάζοντα" ότι δεν είναι ικανοποιημένος με τις σφυγμομετρήσεις της κοινής γνώμης -που έδειχναν σταθερή μείωση του βαθμού αποδοχής του. Ο Chung διεξήγαγε τακτικές έρευνες για τη δημοτικότητα του Επικεφαλής της Εκτελεστικής Εξουσίας και τις επιδόσεις της κυβέρνησης της ΕΔΠ. Ο Chung αργότερα αποκάλυψε ότι ο "ειδικός μεσάζοντας" ήταν ο αντιπρύτανης του πανεπιστημίου Cheng Yiu-chung και ο αναπληρωτής αντιπρύτανης Wong Siu-lun. Απεκαλύφθη, επίσης, ότι ο ειδικός σύμβουλος του Επικεφαλής της Εκτελεστικής Εξουσίας Andrew Lo Cheung-on είχε έρθει σε επαφή νωρίτερα, τον Ιανουάριο του 1999, με τον αντιπρύτανη Cheng για να εκφράσει τις αμφιβολίες του σχετικά με τις δημοσκοπήσεις του καθηγητού Chung καθώς και για το διττό του ρόλο δεδομένου ότι ήταν συγχρόνως δημοσκόπος και σχολιαστής.

Το περιστατικό αυτό προκάλεσε ανησυχία σε τοπικό επίπεδο σχετικά με τις ενδεχόμενες απόπειρες της κυβέρνησης και του πανεπιστημίου του Χονγκ Κονγκ να παρέμβουν στην ακαδημαϊκή ελευθερία του Χονγκ Κονγκ. Το Συμβούλιο του Πανεπιστημίου συγκρότησε ανεξάρτητη ομάδα για να ασχοληθεί με αυτό το θέμα. Η έκθεση αυτής της ομάδας, η οποία δημοσιεύθηκε την 1η Σεπτεμβρίου, ύστερα από 11 ημέρες ακροάσεων, κατέληξε στο συμπέρασμα ότι τόσο ο αντιπρύτανης όσο και ο αναπληρωτής αντιπρύτανης "ενήργησαν για να εμποδίσουν την ακαδημαϊκή ελευθερία του Δρ Chung".

Η δημοσίευση της έκθεσης είχε ως αποτέλεσμα επίμονες εκκλήσεις προς τον Επικεφαλής της Εκτελεστικής Εξουσίας για την απομάκρυνση του Andrew Lo προκειμένου να διαφυλαχθεί η αξιοπιστία της κυβέρνησης. Υποκύπτοντας στις πιέσεις τόσο του προσωπικού του πανεπιστημίου όσο και του κοινού, ο αντιπρύτανης Cheng και ο αναπληρωτής αντιπρύτανης Wong υπέβαλαν τις παραιτήσεις τους στις 6 Σεπτεμβρίου, κίνηση που ορισμένοι πίστεψαν ότι αποσκοπούσε στην αποφυγή της ψηφοφορίας του Συμβουλίου του Πανεπιστημίου για την έκθεση της ειδικής ομάδας. Και οι δύο πάντως υποστήριξαν ότι δεν ομολογούν καμία ενοχή αλλά ότι απλά πρόθεσή τους ήταν να διαφυλάξουν το πανεπιστήμιο από περαιτέρω προβλήματα.

Ο αρχηγός του Δημοκρατικού Κόμματος Martin Lee υπέβαλε πρόταση για τη συγκρότηση ανεξάρτητης επιτροπής της νομοθετικής συνέλευσης προκειμένου να ερευνήσει περαιτέρω την υπόθεση, ειδικότερα, το ρόλο του Επικεφαλής της Εκτελεστικής Εξουσίας και του ειδικού συνεργάτη του Lo. Ωστόσο, η πρόταση καταψηφίστηκε με 35 ψήφους έναντι 19. Ο Γενικός Γραμματέας ζήτησε από τους νομοθέτες να μη δώσουν συνέχεια στο θέμα και υποσχέθηκε ότι η κυβέρνηση θα καταβάλει κάθε δυνατή προσπάθεια για την προστασία της ακαδημαϊκής ελευθερίας.

- Επισκέψεις δημοκρατικών πολιτικών στην ηπειρωτική Κίνα.

Η κεντρική κυβέρνηση του Πεκίνου έχει υιοθετήσει μία περισσότερο ελαστική πολιτική και, ως εκ τούτου, επέτρεψε σε ορισμένους πολιτικούς εκπροσώπους δημοκρατικών κομμάτων να επισκεφθούν την ηπειρωτική Κίνα υπό ορισμένες αυστηρές προϋποθέσεις. Σε συνέχεια διαβημάτων του Επικεφαλής της Εκτελεστικής Εξουσίας, επετράπη δύο φορές στον κ.Lau Chin-shek, μέλος του Συνασπισμού του Χονγκ Κονγκ υπέρ της Πατριωτικής και Δημοκρατικής Κίνησης στην Κίνα (Hong Kong Alliance in Support of the Patriotic and Democratic Movement in China), να επισκεφθεί τη μητέρα του στο Guangzhou, για ανθρωπιστικούς λόγους.

Ένας νομοθέτης του Δημοκρατικού Κόμματος, ο κ Sin Chung-kai, μετέβη στο Shenzhen στο τέλος Μαΐου και παρακολούθησε σεμινάριο που διοργανώθηκε από το Ταμείο Στρατηγικής Αναπτυξιακής Έρευνας για τις Σχέσεις μεταξύ του Χονγκ Κονγκ και της Κίνας (Hong Kong-China Relations Strategic Development Research Fund).

6. η οικονομια

Το Χονγκ Κονγκ άρχισε να ανακάμπτει από την ύφεση το δεύτερο εξάμηνο του 1999 και, ως τις αρχές του 2000, οι οικονομικές συνθήκες είχαν ως επί το πλείστον αποκατασταθεί από τις επιπτώσεις της ασιατικής χρηματοοικονομικής κρίσης του 1997. Στα τέλη του 2000, η οικονομία παρουσίασε ισχυρή ανάκαμψη: Η αύξηση του ΑΕΠ το 2000 ήταν της τάξης του 10,5%. Αν και η ανάκαμψη θεωρείται ότι ήταν γενική, οφείλεται κυρίως στην αύξηση των εξαγωγών και στην εντυπωσιακή αύξηση, κατά 8,8%, των επενδύσεων. Η αύξηση της ιδιωτικής κατανάλωσης περιορίσθηκε στο 5,4%. Η ανεργία μειώθηκε από 6,3% σε 5% κατά τη διάρκεια του συγκεκριμένου έτους. Ωστόσο, εκφράζονταν φόβοι ότι ως συνέπεια της ανάκαμψης, το χάσμα μεταξύ πλουσίων και φτωχών διευρύνθηκε. Αντίθετα με τις προσδοκίες, υπήρχε δημοσιονομικό πλεόνασμα, το οποίο ανήλθε σε 10 δισεκατομμύρια δολάρια Χονγκ Κονγκ κατά το οικονομικό έτος 1999-2000, ως αποτέλεσμα των πρόσθετων εσόδων από τα τέλη χαρτοσήμου ,το φόρο επί των κερδών και των μισθών και την υπεραξία της έγγειας ιδιοκτησίας τα οποία αντισταθμίστηκαν εν μέρει από τα χαμηλότερα από τα αναμενόμενα έσοδα από τις επενδύσεις στο Ταμείο Συναλλάγματος. Τα δημοσιονομικά αποθέματα στο τέλος του οικονομικού έτους 1999-2000 ανήλθαν σε 444,3 δισεκατομμύρια δολάρια ΧΚ.

Το Χονγκ Κονγκ χρησιμοποίησε την ασιατική χρηματοοικονομική κρίση για την υλοποίηση ορισμένων απαραίτητων μεταρρυθμίσεων στον χρηματοοικονομικό τομέα, με την κατάργηση της αμοιβαιότητας και τη συγχώνευση των χρηματιστηρίων αξιών και των γραφείων συμψηφισμού.

Το Χονγκ Κονγκ παρακολούθησε εκ του σύνεγγυς τις διαπραγματεύσεις προσχώρησης της Κίνας στον ΠΟΕ και ανέλαβε την κατάρτιση διαφόρων εκθέσεων σχετικών με τις πιθανές επιπτώσεις στους οικονομικούς και επιχειρησιακούς τομείς του Χονγκ Κονγκ. Η προσχώρηση της Κίνας στον ΠΟΕ υποστηρίχθηκε ομόφωνα. Οι περισσότεροι σχολιαστές εκτίμησαν ότι οι προσχώρηση θα έχει θετικές επιπτώσεις στο Χονγκ Κονγκ αν και το άνοιγμα της αγοράς της Κίνας συνεπάγεται, παράλληλα με τις εξαιρετικές ευκαιρίες, τεράστια προβλήματα για το Χονγκ Κονγκ.

Στην προηγούμενη έκθεση της Επιτροπής σημειώθηκε ότι η οικονομία αγοράς του Χονγκ Κονγκ εξακολουθεί να λειτουργεί σε μεγάλο βαθμό με τον ίδιο τρόπο που λειτουργούσε πριν από την μεταβίβαση της εξουσίας. Η κατάσταση αυτή συνεχίζεται ένα έτος αργότερα δεδομένου ότι η κυβέρνηση της ΕΔΠΧΚ εξακολουθεί να σέβεται τις αρχές της ελεύθερης αγοράς.

Η απουσία γενικότερης νομοθεσίας ανταγωνισμού, που είχε επίσης επισημανθεί στην έκθεση του Ευρωπαϊκού Κοινοβουλίου για το Χονγκ Κονγκ, αποτέλεσε αντικείμενο σημαντικών διαφωνιών κατά τη διάρκεια του έτους. Η κυβέρνηση της ΕΔΠΧΚ εξακολουθεί να πιστεύει ότι για την καταπολέμηση των περιοριστικών ανταγωνιστικών πρακτικών δεν απαιτείται ενιαία νομοθεσία. Αντίθετα, το Δημοκρατικό Κόμμα και ορισμένοι εκπρόσωποι συμφερόντων καταναλωτών και επιχειρήσεων θεωρούν ότι η ενιαία νομοθεσία θα ήταν δυνατόν να εξασφαλίσει τη διαφάνεια, να ευνοήσει τους καταναλωτές και να βελτιώσει το επιχειρησιακό περιβάλλον παρέχοντας ισότιμους όρους ανταγωνισμού.

Το Χονγκ Κονγκ καθιέρωσε για πρώτη φορά, κατά τη διάρκεια του τρέχοντος έτους, συνταξιοδοτικό σύστημα υπό μορφή Υποχρεωτικού Ταμείου Προνοίας (ΥΤΠ), λαμβάνοντας υπόψη τη μεταβολή της πληθυσμιακής πυραμίδας. Η εφαρμογή του ΥΤΠ κατέστησε σαφές ότι οι πολίτες του Χονγκ Κονγκ θεωρούν όλο και περισσότερο το Χονγκ Κονγκ ως τη μόνιμη κατοικία τους και όχι ως προσωρινό τόπο διαμονής και αρχίζουν να ζητούν υπηρεσίες που δεν ήταν προηγουμένως αναγκαίες. Εντούτοις, η καθιέρωση του ΥΤΠ απαίτησε εκτεταμένες νομοθετικές προσπάθειες από την πλευρά της κυβέρνησης και ουσιαστικό προπαρασκευαστικό έργο από τον τομέα των χρηματοπιστωτικών υπηρεσιών. Διατυπώθηκε ο ισχυρισμός ότι το ΥΤΠ ενδεχομένως να περιορίσει την εγχώρια ζήτηση δεδομένου ότι τα μεμονωμένα νοικοκυριά θα πρέπει να αποταμιεύουν χρήματα για την καταβολή των εισφορών.

7. η εδπ του χονγκ κονγκ ως διεθνησ εμπορικοσ εταιρος.

Σύμφωνα με τον θεμελιώδη νόμο, η ΕΔΠΧΚ είναι αρμόδιο να ασκεί τη δική της εμπορική πολιτική ως ξεχωριστό τελωνειακό έδαφος. Το Χονγκ Κονγκ είναι ανεξάρτητο μέλος του ΠΟΕ και ορισμένων άλλων διεθνών οργανισμών.

Το Χονγκ Κονγκ είναι ιδιαίτερα ενεργό μέλος του ΠΟΕ, στο πλαίσιο του οποίου, η ΕΕ και το Χονγκ Κονγκ έχουν κοινούς σκοπούς και στόχους και διατηρούν στενές και τακτικές επαφές. Το Χονγκ Κονγκ είναι, επίσης, ενεργό μέλος του ΟΣΑΕ (Οικονομική Συνεργασία Ασίας Ειρηνικού), στο πλαίσιο του οποίου υποστηρίζει την προώθηση της απελευθέρωσης των συναλλαγών.

Το 2000, για πρώτη φορά στην ιστορία του ως ξεχωριστού τελωνειακού εδάφους, το Χονγκ Κονγκ ανήγγειλε ότι θα διενεργήσει διερευνητικές συνομιλίες με τη Νέα Ζηλανδία όσον αφορά την πιθανή σύναψη συμφωνίας ελεύθερων συναλλαγών μεταξύ των δύο εδαφών. Μετά τη σύνοδο του ΟΣΑΕ, στο Μπρουνέι, το Χονγκ Κονγκ ανήγγειλε ότι, στο μέλλον, θα ακολουθήσει μία περισσότερο ευέλικτη πολιτική σχετικά με τις περιφερειακές και διμερείς συμφωνίες. Η ανακοίνωση αυτή σηματοδότησε μία εξαιρετικά σημαντική μεταβολή στην εμπορική πολιτική του Χονγκ Κονγκ βασική αρχή της οποίας κατά το παρελθόν ήταν ότι οι ζώνες ελεύθερων συναλλαγών και οι περιφερειακές εμπορικές συμφωνίες υπονομεύουν την πρόοδο των πολυμερών σχέσεων.

Το Χονγκ Κονγκ συνιστά επίσης ενεργό μέλος του Παγκόσμιου Οργανισμού Εμπορίου.

8. σχεσεις μεταξυ της ευρωπαϊκης ενωσησ και του χονγκ κονγκ.

- Ανταλλαγές επισκέψεων.

Επιτεύχθηκε σύσφιξη των σχέσεων μεταξύ της ΕΕ και του Χονγκ Κονγκ χάρη στο μεγάλο αριθμό ανταλλαγών επισκέψεων υψηλού επιπέδου.

Η Γενική Γραμματεύς κ Anson Chan πραγματοποίησε επίσκεψη στην Επιτροπή τον Ιούνιο. Έγινε δεκτή από τον Πρόεδρο Prodi και συναντήθηκε, επίσης, με τους Επιτρόπους Patten και Vitorino.

Ο Επίτροπος Solbes πραγματοποίησε επίσκεψη στο Χονγκ Κονγκ τον Ιούλιο. Συναντήθηκε με τον Επικεφαλής της Εκτελεστικής Εξουσίας, τον υφυπουργό Οικονομικών κ.Donald Tsang και με εκπροσώπους της Ένωσης Τραπεζών του Χονγκ Κονγκ.

Τον Οκτώβριο, ο Επίτροπος κ. Chris Patten πραγματοποίησε επίσκεψη εργασίας στο Χονγκ Κονγκ. Συναντήθηκε με τον Επικεφαλής της Εκτελεστικής Εξουσίας κ. Tung Chee-hwa, την Γενική Γραμματέα κ. Anson Chan, τον υφυπουργό Οικονομικών κ. Donald Tsang και τον υφυπουργό Εμπορίου και Βιομηχανίας κ. Chau Tak-hay. Συνάντησε, επίσης, τους αρχηγούς των κυριοτέρων πολιτικών κομμάτων.

Το Σεπτέμβριο, η κ. Lily Yam, υφυπουργός Περιβάλλοντας, πραγματοποίησε επίσκεψη στην Επιτροπή.

Το Φεβρουάριο αντιπροσωπεία του Νομοθετικού Συμβουλίου με επικεφαλής τον κ. Edward Ho πραγματοποίησε επίσκεψη στο Ευρωπαϊκό Κοινοβούλιο στο Στρασβούργο. Η αντιπροσωπεία συναντήθηκε με τον Επίτροπο κ. Patten και τον κ .Per Gahrton, επικεφαλής της Αντιπροσωπείας της Κίνας στο Ευρωπαϊκό Κοινοβούλιο, ο οποίος πραγματοποίησε επίσκεψη στο Χονγκ Κονγκ στις αρχές Νοεμβρίου. Ο Επικεφαλής της Εκτελεστικής Εξουσίας κ. Tung Chee-hwa και η κ. Rita Fan, Πρόεδρος του Νομοθετικού Συμβουλίου καθώς και άλλα μέλη του Νομοθετικού Συμβουλίου έκαναν δεκτή στο Χονγκ Κονγκ την αντιπροσωπεία της Κίνας στο Ευρωπαϊκό Κοινοβούλιο.

- Πρόσβαση στην ΕΕ χωρίς απαίτηση θεώρησης

Η Ευρωπαϊκή Επιτροπή υπέβαλε, τον Ιανουάριο του 2000, πρόταση στο Συμβούλιο Υπουργών υπέρ της πρόσβασης των κατόχων διαβατηρίου της ΕΔΠ του Χονγκ Κονγκ χωρίς απαίτηση θεώρησης.

Τον Δεκέμβριο του προηγουμένου έτους, η ΕΕ έλαβε την πολιτική απόφαση να εγκρίνει την αρχή χορήγησης στους κατόχους διαβατηρίου της ΕΔΠ του Χονγκ Κονγκ του δικαιώματος πρόσβασης χωρίς την απαίτηση θεώρησης [2] στα εδάφη 13 κρατών μελών. Η κυβέρνηση της ΕΔΠΧΚ εξέφρασε την ικανοποίησή της για αυτή την απόφαση. Μόλις εγκριθεί από το Κοινοβούλιο και το Συμβούλιο, το δικαίωμα πρόσβασης χωρίς την απαίτηση θεώρησης θα διευκολύνει σημαντικά την ανταλλαγή επισκέψεων μεταξύ του Χονγκ Κονγκ και της ΕΕ.

[2] Στις αρχές του 2001, το Συμβούλιο Υπουργών ενέκρινε πρόταση της Ευρωπαϊκής Επιτροπής για την έκδοση κανονισμού που θα χορηγεί, μεταξύ άλλων, στους κατόχους διαβατηρίου της ΕΔΠ του Χονγκ Κονγκ του δικαιώματος πρόσβασης δίχως την απαίτηση θεώρησης στα εδάφη 13 κρατών μελών. Ο κανονισμός τέθηκε σε ισχύ στις 10 Απριλίου 2001.

- Τελωνειακή συνεργασία

Η τελωνειακή συνεργασία μεταξύ της Ευρωπαϊκής Κοινότητας και της ΕΔΠΧΚ εξακολούθησε το 2000, στο πλαίσιο της συμφωνίας του 1999 για τη συνεργασία και την αμοιβαία διοικητική συνδρομή σε τελωνειακά θέματα. Η ΕΚ και το Χονγκ Κονγκ είχαν την ευκαιρία να επανεξετάσουν τη συνεργασία στο πλαίσιο της ετήσιας συνεδρίασης της Μικτής Επιτροπής Τελωνειακής Συνεργασίας που διεξήχθη στο Χονγκ Κονγκ στις 21 Νοεμβρίου. Τα μέρη αλληλοενημερώθηκαν σχετικά με τις πρωτοβουλίες που αναλήφθηκαν για τη βελτίωση των τελωνειακών τεχνικών και διαδικασιών καθώς και για τις προσπάθειές τους για την επιβολή των δικαιωμάτων διανοητικής ιδιοκτησίας. Τα μέρη συζήτησαν επίσης θέματα συνεργασίας σε διεθνή φόρουμ όπως ο Παγκόσμιος Τελωνειακός Οργανισμός, ο ΠΟΕ και το G7. Ιδιαίτερη προσοχή δόθηκε στη διαδικασία κύρωσης της αναθεωρημένης σύμβασης του Κιότο. Ο άλλος βασικός τομέας της συμφωνίας τελωνειακής συνεργασίας αφορά την αμοιβαία διοικητική συνδρομή. Στο πλαίσιο της καταπολέμησης της απάτης, το θέμα αυτό της διεθνούς συνεργασίας αποκτά όλο και μεγαλύτερη σημασία. Κατά τη διάρκεια του διαστήματος επανεξέτασης, υπεβλήθησαν στις τελωνειακές αρχές του Χονγκ Κονγκ αιτήσεις παροχής πληροφοριών για διερεύνηση. Η επόμενη συνεδρίαση της Μικτής Επιτροπής Τελωνειακής Συνεργασίας θα διεξαχθεί στις Βρυξέλλες.

- Δικαιώματα διανοητικής ιδιοκτησίας

Η Ευρωπαϊκή Επιτροπή εξακολουθεί να παρακολουθεί τις εξελίξεις στο συγκεκριμένο τομέα με αμέριστο ενδιαφέρον. Πέραν των συζητήσεων στο πλαίσιο της Μικτής Επιτροπής Τελωνειακής Συνεργασίας, υπάλληλοι της Επιτροπής επισκέφθηκαν το Χονγκ Κονγκ και διεξήγαγαν συζητήσεις με εκπροσώπους της Υπηρεσίας Διανοητικής Ιδιοκτησίας. Οι ενέργειες της κυβέρνησης της ΕΔΠΧΚ - όσον αφορά την αύξηση του αριθμού των αρμόδιων υπαλλήλων για την προστασία των δικαιωμάτων διανοητικής ιδιοκτησίας, τη σύσταση ειδικής ομάδας και τη θέσπιση νέας νομοθεσίας - είχαν ως αποτέλεσμα τη βελτίωση της κατάστασης όσον αφορά τα δικαιώματα διανοητικής ιδιοκτησίας στην ΕΔΠ.

Η Επιτροπή εκτιμά, ωστόσο, ότι τα προβλήματα της ΕΔΠ δεν έχουν πλήρως λυθεί και καλεί τις αρχές του Χονγκ Κονγκ να συνεχίσουν να επαγρυπνούν στο συγκεκριμένο τομέα και να ελέγχουν την κατάσταση. Εντούτοις, η Επιτροπή αναγνωρίζει τη σημαντική πρόοδο που έχει επιτευχθεί και επικροτεί τις μέχρι σήμερα προσπάθειες.

- Παρουσία και συμφέροντα της ΕΕ στο Χονγκ Κονγκ

Το Χονγκ Κονγκ είναι μία από τις σημαντικότερες πόλεις από την άποψη των συμφερόντων της ΕΕ στην Ασία. Σύμφωνα με εκτιμήσεις, περίπου 42 606 πολίτες της ΕΕ από όλα τα κράτη μέλη ήταν μόνιμοι κάτοικοι του Χονγκ Κονγκ στο τέλος του 2000. Το 2000, 240 εταιρείες της ΕΕ χρησιμοποιούσαν το Χονγκ Κονγκ ως περιφερειακή έδρα τους ενώ 561 διατηρούσαν εκεί περιφερειακά γραφεία.

Όσον αφορά τις ξένες επενδύσεις, η ΕΕ συνιστούσε το 1998 το δεύτερο σημαντικότερο φορέα ξένων επενδύσεων στο Χονγκ Κονγκ. Η συνολική αξία των άμεσων επενδύσεων που πραγματοποιήθηκαν από την ΕΕ κατά το εν λόγω έτος ανήλθε σε 53,3 δισεκατομμύρια ευρώ, αντιπροσωπεύοντας το 14% του συνόλου.

Η παρουσία της ΕΕ στο Χονγκ Κονγκ καλύπτει ευρύ φάσμα φορέων και δραστηριοτήτων που ποικίλλουν από χρηματοπιστωτικές υπηρεσίες, εμπορικές συναλλαγές και μεταποίηση έως τις επικοινωνίες και τις κατασκευές. Στον ασφαλιστικό τομέα, οι επιχειρήσεις της ΕΕ κατέχουν την πρώτη θέση από την άποψη του αριθμού των ξένων ασφαλιστικών εταιρειών που λειτουργούν στο Χονγκ Κονγκ. Στα τέλη του 2000, σαράντα μία από τις τράπεζες με άδεια λειτουργίας στο Χονγκ Κονγκ είχαν συσταθεί στην ΕΕ. Το 1999, ανετέθησαν συμβάσεις σε εταιρείες της ΕΕ συνολικής αξίας 205 εκατομμυρίων ευρώ στον τομέα των δημοσίων έργων. Η ΕΕ διαδραματίζει επίσης σπουδαίο ρόλο στο ναυτιλιακό τομέα και στις αεροπορικές μεταφορές.

Το 2000, η ΕΕ ήταν ο τρίτος κατά σειρά προμηθευτής αγαθών στο Χονγκ Κονγκ μετά την Κίνα και την Ιαπωνία και η τρίτη μεγαλύτερη αγορά των εξαγωγών του Χονγκ Κονγκ, μετά την Κίνα και τις Ηνωμένες Πολιτείες.

- Πολιτιστικός τομέας

Η ΕΕ εξακολουθεί να έχει ενεργή παρουσία στο Χονγκ Κονγκ στον εκπαιδευτικό και πολιτιστικό τομέα. Ευρωπαϊκά Πολιτιστικά Ιδρύματα είναι παρόντα στο Χονγκ Κονγκ. Η ομάδα εργασίας της ΕΕ που είναι αρμόδια για τα πολιτιστικά θέματα φέρνει σε επαφή αυτά τα ιδρύματα με τα γενικά προξενεία και το Γραφείο της ΕΕ στο Χονγκ Κονγκ με στόχο τη διοργάνωση ή τη συμβολή στη διοργάνωση εκδηλώσεων ευρωπαϊκού ενδιαφέροντος στο Χονγκ Κονγκ, όπως της ευρωπαϊκής διαπολιτισμικής εβδομάδας και του ευρωπαϊκού φεστιβάλ κινηματογράφου.

9. συμπερασματα.

Το έτος 2000 ήταν πλούσιο σε συζητήσεις και διαφωνίες όσον αφορά τόσο την εφαρμογή της αρχής "μία χώρα, δύο συστήματα" όσο και τη διαφύλαξη ορισμένων συλλογικών και ατομικών δικαιωμάτων που εγγυάται ο θεμελιώδης νόμος. Τα δικαιώματα αυτά αποτελούν τη βάση για τη διαφύλαξη της μελλοντικής ανάπτυξης και ευημερίας του Χονγκ Κονγκ. Η Επιτροπή εκφράζει την ικανοποίησή της για το γεγονός ότι οι συζητήσεις, οι διαφωνίες και οι διαβουλεύσεις συνοδεύονταν ενίοτε από δημόσιες εκδηλώσεις και διαμαρτυρίες από την πλευρά διαφόρων κύκλων συμφερόντων και απόψεων. Οι εκδηλώσεις αυτές συνιστούν υγιή αντίδραση από την άποψη της δημοκρατίας και της ελευθερίας, αν και αποτελούν παράλληλα ένδειξη της ανάγκης συνεχούς επαγρύπνησης.

Ορισμένα αρνητικά σχόλια εκ μέρους αξιωματούχων της ηπειρωτικής Κίνας που είναι εγκατεστημένοι στο Χονγκ Κονγκ, αναφορικά με το δικαίωμα αυτόνομης δράσης του Χονγκ Κονγκ, προκάλεσαν ανησυχία τόσο στο Χονγκ Κονγκ όσο και στη διεθνή κοινότητα. Η άμεση αντίδραση της κυβέρνησης της ΕΔΠ του Χονγκ Κονγκ συνέβαλε στη διαφύλαξη της αυτονομίας του Χονγκ Κονγκ. Ωστόσο, η διαφωνία όσον αφορά την παρουσία του κινήματος του Falun Gong στο Χονγκ Κονγκ θέτει νέα πρόκληση στις αρχές του Χονγκ Κονγκ να συνεχίσουν να εξασφαλίζουν τη διαφύλαξη και την τήρηση, βάσει της ισχύουσας νομοθεσίας, των δικαιωμάτων και των ελευθεριών που απορρέουν από την κοινή διακήρυξη-μεταξύ άλλων της ελευθερίας του συνέρχεσθαι, της ελευθερίας έκφρασης και της ελευθερίας της θρησκείας. Το θέμα αυτό χρήζει, αναμφισβήτητα, ιδιαίτερης προσοχής κατά τους προσεχείς μήνες.

Χάρη στο έργο του Νομοθετικού Συμβουλίου και στην πίεση που ασκήθηκε από την κοινή γνώμη, η αρχή της υπευθυνότητας των ανωτέρων υπαλλήλων της κυβέρνησης της ΕΔΠ αναγνωρίζεται ευρέως από όλους του τομείς της κοινής γνώμης καθώς και από την ΕΔΠ.

Οι αδιάβλητες και ελεύθερες εκλογές του Νομοθετικού Συμβουλίου αποτέλεσαν επίσης ένδειξη της ωριμότητας των πολιτών και των πολιτικών του Χονγκ Κονγκ όσον αφορά την άσκηση των βασικών πολιτικών τους δικαιωμάτων. Το γεγονός αυτό αποτελεί επιπλέον ένδειξη της βούλησης των κατοίκων του Χονγκ Κονγκ να διακυβερνηθεί η χώρα τους βάσει της αρχής "μία χώρα, δύο συστήματα".

Οι ζωηρές συζητήσεις σχετικά με την άσκηση των βασικών δικαιωμάτων αποτελεί την καλύτερη απόδειξη του γεγονότος ότι το Χονγκ Κονγκ εξακολουθεί να είναι μία ελεύθερη κοινωνία. Κατά τη διάρκεια του τρέχοντος έτους, πραγματοποιήθηκαν πολλές δημόσιες εκδηλώσεις και διαμαρτυρίες, ως επί το πλείστον, με ειρηνικό τρόπο και, κατά γενικό κανόνα, σύμφωνα με τους ισχύοντες νόμους και κανονισμούς. Η αστυνομία του Χονγκ Κονγκ εξακολούθησε να αντιμετωπίζει τις εκδηλώσεις αυτές με επαγγελματική συνείδηση και σύμφωνα με το νόμο.

Η Ευρωπαϊκή Επιτροπή εκφράζει την ικανοποίησή της για την εντυπωσιακή ανάκαμψη της οικονομίας του Χονγκ Κονγκ μετά τη σοβαρή ασιατική οικονομική κρίση. Η οικονομική ανάκαμψη θα βοηθήσει αναμφισβήτητα το Χονγκ Κονγκ να αντιμετωπίσει τις νέες προκλήσεις και τις ευκαιρίες που θα δημιουργηθούν μετά την προσχώρηση της Κίνας στον ΠΟΕ. Η Ευρωπαϊκή Επιτροπή είναι σίγουρη ότι οι ικανότητες και η ευφυία των κατοίκων του Χονγκ Κονγκ θα τους επιτρέψουν να προσαρμόσουν την οικονομία τους για να ανταποκριθούν στις προκλήσεις της επιθυμητής πλήρους ένταξης της Κίνας στην παγκόσμια οικονομία.